३ वर्ष अघिसम्म घरकै काममा दिन बिताउने दाङकी इन्द्रा बुढा मगरलाई हिजोआज आफ्नो व्यस्तता, काम र कुरा कति हो कति फरक लाग्छ आफैंलाई । काखमा दुधे बच्चा भए पनि उहाँलाई काममा बाधा पुगेको छैन । काम गर्नैपर्ने बाध्यता त होइन तर बच्चा छ भनेर काम नगरी बस्नै मन लाग्दैन । आफू जस्तै दिदीबहिनी अल्लो धागो उद्योग खोलेको बताउने उहाँ अल्लोका उत्पादन बोकेर जहाँ मेलाहरु हुन्छन् गइहाल्नु हुन्छ ।
केही दिन अघि राजधानीमा भएको महोत्सवमा पनि उहाँ अल्लोबाट बनेको युवा महिला र पुरुषले बोक्ने ब्याग, लगाउने कपडा, जुत्ता, कोट गरी झण्डै दुई दर्जन सामान लिएर आउनु भएको थियो ।
हुम्ला घर भएकी बेलमती रोकाया पनि आफ्नो घरपरिवार व्यवस्थापनसँगै पनि २०६८ सालदेखि उद्यमी बन्नु भएको छ । ललितपुरमा डायमण्ड ह्याण्डीक्राफ्ट उद्योग स्थापना गरेर पढिसकेको पत्रपत्रिकाबाट कागजको पेन्सिल बनाउनुहुन्छ । चीनबाट पेन्सिलको लिड ल्याउने र यहाँ फालिने कागजले घेरेर (¥याप) गरेर बनाइएका पेन्सिल काठमाडौंका विभिन्न विद्यालय, संघसंस्थाले पनि प्रयोग गर्छन् भने विभिन्न देशमा पनि पठाइरहनु भएको छ । आफ्नो छोराछोरीले दैनिक पेन्सिल सक्दा यसैको उत्पादन थाल्दा के होला भनेर सोच्नु भएकी उहाँ अहिले आफ्नो यस किसिमको उद्योग नेपालकै पहिलो भएको दाबी पनि गर्नुहुन्छ ।
अघिल्लो महिना भृकुटीमण्डपमै भएको महोत्सवमा भेटिनु भएकी पार्वती खड्का विभिन्न भान्सामा चाहिने खानेकुरा र तितौंरा, क्यान्डीहरु लिएर दोलखादेखि आउनु भएको थियो । अदुवा, लप्सीलगायतको क्यान्डी बनाउन पोख्त उहाँले फर्सीको क्यान्डी पनि बनाउन थाल्नु भएको छ । गाउँघरमा फल्ने ठूलाठूला फर्सीको क्याण्डी महोत्सवको लागि नयाँ भएको उहाँ बताउनुहुन्थ्यो ।
झण्डै ३५ वर्षदेखि घरेलु तथा साना उद्योग विकास समितिको जागिरे जीवनबाट अवकाश लिनु भएकी निलम ताम्राकारको उत्पादन पनि नयाँ मान्न सकिन्छ । आफूले बजारको माग र युवा पुस्ताको चाहना अनुसार नयाँ काम गरेको बताउने ताम्राकारले पुराना कागजबाट कानमा लगाउने गरगहना बनाउने गर्नुभएको छ भने लगाएर पुराना भइसकेका कपडाबाट फुलदानीहरु उत्पादन गरिरहनु भएको छ । उहाँ पुराना कागज र पुराना कपडाबाट के के बन्न सक्छ र कसरी बनाउने भनेर तालिम पनि दिने गर्नुहुन्छ ।
विराटनगरकी चम्पा नेपाल भने जुत्ता, चप्पल उत्पादन गर्नुहुन्छ । कपडाबाट पनि चप्पल बनाइने भएकाले गर्मी मौसममा लगाउन शीतल हुने खालका उत्पादन लिएर काठमाडौं आएको बताउनुभयो । उहाँ सिजनअनुसार जाडो र गर्मीका लागि जुत्ता चप्पल, बालबालिकादेखि सबै उमेरकाहरुलाई हुने गरी बनाउने बताउनुहुन्छ ।
सरकारले पनि महिलाहरुलाई आयआर्जनमा प्रोत्साहन गर्न जिल्ला जिल्ला घरेलु तथा साना उद्योग कार्यालयमार्फत तालिम दिने गरको छ भने महिलाको नाममा उद्योग दर्ता गर्दा ३५ प्रतिशतसम्म छुटका साथै उद्यमशिलता विकास कोषमार्फत विना धितो ऋण पनि दिने गरेको छ । त्यसका साथै औद्योगिक सम्पत्ति पेटेन्ट डिजाइन र टे«डमार्क दर्ता पनि छुटको व्यवस्थाले उद्यमशिलतामा महिलाहरुको आकर्षण बढिरहेको छ ।
नेपालगञ्ज । कृष्णसार एफएमले आयोजना गरेको ‘नाचौं तीज सीजन ६’मा सिद्धार्थ कल्चरल डान्स ग्रुप, खजुरा पहिलो भएको छ । १ सय २४ प्रतिष्पर्धीलाई पछि पार्दै सिद्धार्थ डान्स ग्रुपले नगद पचास हजारसहितको पुरस्कार हात पारेको हो ।
नेपालगञ्जको भेरी इंग्लिस स्कुलले नगद २५ हजारसहित दोस्रो पुरस्कार प्राप्त गरेको छ भने बर्दियाको बढैयातालकी स्वर्णिमा गुरुङ्ग तेस्रो हुनु भएको छ । उहाँले नगद १५ हजार पुरस्कार पाउनु भयो ।
अघिल्लो वर्ष उपाधि लिएको ग्रीनपीस स्कुल कोहलपुरले यसपाली ५ हजार रुपैयाँको प्रोत्साहन पुरस्कार पायो भने कोहलपुरकै बालज्योती अङ्ग्रेजी माविले नगद ५ हजारकै उत्कृष्ट भेशभुषा पुरस्कार पायो ।
नेपालगंजका मेयर धवलशमशेर राणा, बाँसगढी नगरपालिकाका मेयर शालिकराम अधिकारी, बढैयाताल गाउँपालिकाका अध्यक्ष लालबहादुर श्रेष्ठले क्रमशः पहिलो, दोस्रो र तेस्रो हुनेलाई पुरस्कार तथा प्रमाणपत्र वितरण गर्नु भएको थियो । बाँके र बर्दियाका पाँच ठाउँमा भएका अडिसनमा सहभागी एक सय २५ मध्ये छानिएका ३७ प्रतियोगीबीच नेपालगञ्जमा अन्तिम प्रतिष्प्रर्धा भएको हो ।
अडिसनका क्रममा बर्दियाको राजापुरबाट ७, बाँसगढीबाट ५, बढैयातालबाट ८, बाँकेको कोहलपुरबाट ९ र नेपालगञ्जबाट ८ गरी ३७ प्रतियोगी छानिएका थिए । राजापुरमा १९, नेपालगञ्जमा २४, कोहलपुरमा २६, बाँसगढीमा २४ र बढैयातालमा ३२ प्रतियोगी सहभागी थिए ।
कृष्णसार एफएमले गीत र नृत्यसँग जोडिएको नेपाली नारीहरूको महान चाड तीजको संरक्षणसँगै नयाँ प्रतिभालाई अवसर दिन विगत ६ वर्षदेखि यो कार्यक्रम गर्दै आएको कृष्णसार एफएमका कार्यकारी प्रमुख तुला अधिकारीले जानकारी दिनुभयो । ‘नाचौँ तीज’ को सिजन ६ मा वरिष्ठ नृत्य निर्देशक कुलमान नेपाली, नरेन्द्र श्रेष्ठ र सुशिला श्रेष्ठले निर्णायकको भूमिका निभाउनु भएको थियो ।
प्रतियोगिताका अडिसन र फाइनलमामा दर्शक र प्रतियोगीको उत्साहजनक सहभागिता रहेको थियो । बर्दियाका तीन ठाउँका अडिसन स्थानीय तहहरूसँगको सहकार्यमा भएका थिए भने नेपालगञ्ज अडिसन पनि नेपालगञ्ज उपमहानगरसँगको सहकार्यमा भएको थियो ।
बाँके, बर्दियाका कलाकारहरूको नृत्य उत्कृष्ट रहेको भन्दै वरिष्ठ नृत्य निर्देशक कुलमान नेपालीले कृष्णसार एफएमले उनीहरूलाई मञ्च प्रदान गरेर प्रतिभा देखाउने मौका दिएको बताउनुभयो । प्रतियोगितामा स्कुल, कल्चरल ग्रुप, महिला समूह, एकल, साना बालिकासमेतको सहभागिता रहेको इभेन्ट संयोजक माधव अधिकारीले जानकारी दिनुभयो ।